
	Referat


Dagsorden: 

1) Drøftelse af PADS-indstillinger til endelig fremsættelse for Universitetsledelsen

2) Orientering og status vedr. overgangen til STADS

Ad 1: 

ET opsummerede, at de fire PADS-indstillinger, der nu foreligger til fremsættelse i Universitetsledelsen, er de dele af den samlede PADS-rapport, der umiddelbart kan gennemføres, mens øvrige indstillinger hhv. er afhængig af systemudvikling eller indgår i andre initiativer.

De fire indstillinger samt de overordnede principper for Studiesporets arbejde har været drøftet i Styregruppen. Indstillingerne er desuden drøftet i Studieudvalget og i kredsen af administrationschefer. Indstillingerne er nu udbygget under indtryk af bemærkninger fra høringsrunden.  ET ønskede sporgruppens kommentarer til indstillingernes nuværende udformning.  Herefter vil ET udbygge indstillingerne, som herefter sendes til orientering til sporgruppen, forinden de fremsættes for ledelsen.

Indstillingerne er ikke udbygget med ønske fra høringsprocessen om, at de økonomiske konsekvenser for hovedområderne burde fremgå af indstillingerne. ET påpegede, at indstillingerne vil få forskellige konsekvenser fra hovedområde til hovedområde, og at kun det enkelte hovedområde kan lave vurderingen.  Desuden har de aktuelle fire indstillingerne primært konsekvenser for det centrale niveau. 

Sporgruppens anbefaling til ET var, at hovedområderne inddrages i en dialog for at kunne udbygge indstillingerne med et skøn over de økonomiske konsekvenser og dimensioneringen af de enkelte opgaver, idet det blev påpeget, at det dermed vil blive et bedre beslutningsoplæg.  Det blev i den forbindelse drøftet, at indstillingerne ikke lægger op til besparelser, men at forslag til ændringer er en del at fusionsprocessen. Hensigten med indstillingerne er dermed at komme med forslag til bedre kvalitet og ensartede grænseflader, hvorfor ET foretrækker, at der med indstillingerne fokuseres på indhold, frem for på økonomi.  NK advarede dog mod, at jo mindre økonomien er beskrevet i indstillingerne, des større er risikoen for, at ledelsen vil tænke i besparelser. 

Efter disse overordnede kommentarer, blev indstillingerne drøftet én for én: 

Fælles SU-kontor: 

ET fortalte, at man i den nuværende indstilling har fremhævet den pointe, at man med ændringerne kobler den generelle SU-vejledning med studievejledning. Hensigten er, at studievejledninen og SU-vejledning skal være integreret, dvs. at det ikke er tanken, at hovedområderne skal ansætte særlige SU-vejledere.  Dette blev foreslået tydeliggjort, men SS fortalte, at man helt bevidst har undladt det af hensyn til, at man på DPU ønsker at bibeholde særlig SU-vejleder. 

PH spurgte til afgrænsningen af den SU-vejledning, som skal varetages ved hovedområderne. SS oplyste, at der vil blive udarbejdet et udkast til instruks herom. 

OJ spurgte, om tidsplanen var realistisk. SS fortalte, at der er igangsat et projekt, hvor fremgangsmåde og leverancer er defineret, og at man dermed allerede er i gang med opgaven. 

Det blev drøftet, at kurserne hos SU-styrelsen for alle vejledere, skal udbydes i god tid, og at de skal udbydes flere gange om året. 

UddannelsesJuridiskService

ET fortalte, at det efter høringsprocessen, er forsøgt fremhævet, at hensigten med UJS er en konsulentrolle frem for en rolle som politibetjent.  Under høringen fremgik det desuden, at nogle opfattede det således, at STUF skulle overtage ledelsessekretariatets uddannelsesstrategiske funktion. Dette er en misforståelse, idet det stadig er hensigten at opretholde et skel mellem den politiske del, der forsøger at ændre rammerne (strategisk), og en juridisk rådgivning, som sikrer rammerne (drift).

PH bemærkede, at indstillingen trænger til en præcisering, så det tydeligt fremgår, at aktiviteterne ved UddannelsesJuridisk Service  vil blive tilrettelagt, så de ikke kolliderer med dekanens kompetence/rolle, jf. universitetsloven og rektors delegationsskrivelse. 

NDH foreslog at rollerne beskrives mere tydeligt i indstillingen. 

OJ spurgte, hvorledes UJS aflaster hovedområderne. ET påpegede, at det især er de nye områder, som får en fordel heraf. Indstillingen er et udtryk for formalisering af en allerede eksisterende praksis. Konkret vil samling af håndteringen af erstatningsbeviser betyde en mindre lettelse. Derudover er det hensigten, at fx høringssvar til nye bekendtgørelser skal koordineres af enheden på en måde, så hovedområderne aflastes, bl.a. ved at udsende udkast til svar samt konsekvensvurderinger. 

PH bemærkede, at en konsekvens af kun at formalisere en allerede eksisterende praksis er, at indstillingen ikke omtaler oplagte indsatsområder for enheden, såsom vejledninger og udredninger, som kan blive af stor praktisk betydning for en rationalisering af studieområdet.

ET nævnte, at der ikke indstilles til fire nye årsværk, men at der påtænkes ansat yderligere én medarbejder.

Sporgruppen støtter generelt indstillingen og bakker op om behovet for at styrke kompetencerne på området. 

Kompetenceudvikling af studieadministrative medarbejdere

NDH’s indtryk af indstillingen er, at beskrivelsen den nuværende praksis, taler ned til medarbejderne og foreslog, at der blødes op i formuleringerne.

OJ foreslog, at ideen om en portal til vejledninger uddybes.

PH foreslog, at indstillingen uddybes med mere konkrete informationer om antallet af moduler og volumen.

ET vil kontakte Louise Gade for at koordinere indstillingen med HR. Der er mange ønsker til HR-organisationen, og SS opfordrede derfor sporgruppen til, at hovedområderne fremhæver uddannelse af studieadministrative medarbejdere som et behov overfor ledelsen. 

Kandidatoptagelse

ET fortalte, at hun er bekendt med, at man på nogle hovedområder er betænkelige ved, at central optagelse på kandidatuddannelser vil medføre, at reglerne vil blive håndteret mere stramt.  ET beskrev, at dette ikke er hensigten, og at hun i almindelighed over for UBST forsvarer muligheden for en fleksibel optagelse.  Grundlæggende er indholdet i indstillingen lig med den nuværende praksis, som med indstillingerne strømlines og udbredes til DPU og med tiden også til ASB efter fælles ibrugtagning af STADS, så der dermed sikres en ensartet grænseflade.  ET vil fastholde indstillingen. 

NDH bekræftede, at man på NAT har et ønske om at optage endnu ikke færdige bachelorer på kandidatuddannelser, og at dette er lettere, hvis optagelsen sker decentralt. Der kan således ikke forventes opbakning fra NAT. 

Der var en drøftelse om, hvorvidt man hjælper de studerende eller ej ved at optage dem, selv om de endnu ikke er bachelorer.  

PH gav udtryk for, at tanken bag fusionens fælles nye snitflader jo er, at de opgaver der er sjældne eller kræver særlig specialistviden håndteres centralt, mens mere banale driftsopgaver med stort volumen håndteres af hovedområderne. Langt de fleste kandidatoptagelser (bac.jur. optages på cand.jur.) er bestemt ikke udtryk for raketvidenskab. Derimod er der en række opgaver i forbindelse med optagelsen (systemunderstøttelsen,koordinationsopgaver, kommunikationsopgaver, vanskelige fortolkningsspørgsmål etc. ) som med fordel kan varetages centralt. Hvis ministeriet – mod al fornuft - beslutter sig for,  at der nu effektivt skal sættes ind på at stramme op på praksis for optagelse på kandidatuddannelser, så vil det for studenterne være vigtigt med en så ”nær” og fleksibel en administration af optagelsen som muligt. Derfor ville han foreslå, at optagelsen på kandidatuddannelser fremover sker decentralt.  

ET bemærkede hertil, at det også er vigtigt at være opmærksom på muligheden for en fælles synliggørelse og markedsføringsaspektet i forbindelse med rekruttering til kandidatuddannelserne også blandt kvalificerede bachelorer fra andre universiteter og udlandet. I dag gør de mange uensartede frister og procedurer det til noget der ligner raketvidenskab at søge ind på en kandidatuddannelse "udefra".
Ad 2: 

ET orienterede om ændringer i STADS-projektets organisering. SS er udnævnt til programleder, som skal koordinere de i alt 13 projekter. Den nye organisering er mere leverancestyret end hidtil. 

SS gav status på STADS-projektet.  Grundlæggende er det kommet som en overraskelse, hvor stort et ressourcetræk UNI-IT’s udviklingsmodel og samarbejdsform kræver. Det er en stor belastning for STUF og FIT. Planen om, at overgangen sker oktober 2011, ser ud til at kunne holdes – dog med den kendte risiko, at der er et STADS-udbud i gang. Et leverandørskift vil forsinke processen.  Adspurgt, om beslutningen om STADS var en forkert beslutning, svarede SS, at det strategisk set er et rigtigt valg at samle kræfterne i fælles udvikling på tværs af universiteterne, men at samarbejdsformen og STADS’ udviklingsmodel må og skal ændres, hvis AU skal realisere nogle af visionerne og forventningerne til fremtidens studieadministration. Uanset hvad vil graden af egenudvikling fortsat være stor. 

ET orienterede om, at KOT-optagelsen planlægges at skulle ske i STADS i 2010.  KOT-optagelsen er et isoleret delsystem i STADS, og fremrykningen sker som en prøvesten i forhold til den samlede overgang. Der er indsendt en række minimumskrav til nyudvikling. Ultimo september får AU svar på, om kravene kan leveres. 

OJ spurgte til AU’s kontingent til UNI-IT og beslutningsformen i samarbejdet. ET forklarede, at kontingentet er beregnet ud fra institutionernes størrelse (STÅ), og ved afstemningerne vægter AU’s stemme højere end en mindre institution, således at KU og AU tilsammen har stor vægt. Dog er samarbejdsformen præget af konsensus og ikke af afstemninger. 

